CELEX: 32021D0617(03)
Language: fi
Date: 2021-05-12 00:00:00
Title: Komission päätös, annettu 12 päivänä toukokuuta 2021, Euroopan tutkimusneuvoston perustamisesta tutkimuksen ja innovoinnin puiteohjelmaa ”Horisontti Eurooppa” varten ja päätöksen C(2013) 8915 kumoamisesta 2021/C 234 I/03

17.6.2021   
               
               
                  FI
               
               
                  Euroopan unionin virallinen lehti
               
               
                  CI 234/5
               
            
         KOMISSION PÄÄTÖS,
         annettu 12 päivänä toukokuuta 2021,
         Euroopan tutkimusneuvoston perustamisesta tutkimuksen ja innovoinnin puiteohjelmaa ”Horisontti Eurooppa” varten ja päätöksen C(2013) 8915 kumoamisesta
         (2021/C 234 I/03)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tutkimuksen ja innovoinnin puiteohjelman ”Horisontti Eurooppa” (2021-2027) täytäntöönpanoa koskevan erityisohjelman perustamisesta annetun neuvoston päätöksen (EU) 2021/764 ja erityisesti sen 8 artiklan 1 ja 2 kohdan,
         sekä katsoo seuraavaa:
         
                     (1)
                  
                  
                     Neuvoston päätöksen 2013/743/EU (1) nojalla toteutettujen toimien ja toimintojen jatkuvuuden varmistamiseksi tällä päätöksellä perustetun Euroopan tutkimusneuvoston, jäljempänä ”ERC”, jonka tehtävänä on panna täytäntöön Horisontti Eurooppa -puiteohjelman pilariin I ”Huipputason tiede” kuuluvat toimet, olisi korvattava Euroopan tutkimusneuvoston perustamisesta 12 päivänä joulukuuta 2013 tehdyllä komission päätöksellä (2) perustettu ERC.
                  
               
                     (2)
                  
                  
                     Päätöksen (EU) 2021/764 8 artiklan 2 kohdassa säädetään, että ERC koostuu mainitun päätöksen 9 artiklassa tarkoitetusta riippumattomasta ERC:n tieteellisestä neuvostosta ja mainitun päätöksen 10 artiklassa tarkoitetusta ERC:n erityisestä täytäntöönpanorakenteesta. Erityinen täytäntöönpanorakenne perustettiin toimeenpanovirastoksi 12 päivänä helmikuuta 2021 annetulla komission täytäntöönpanopäätöksellä C(2021) 953 neuvoston asetuksen (EY) N:o 58/2003 (3) 3 artiklan 3 kohdan mukaisesti.
                  
               
                     (3)
                  
                  
                     Päätöksen (EU) 2021/764 9 artiklan mukaan tieteellisen neuvoston muodostavat arvostetut ja riippumattomat tieteenharjoittajat, insinööritieteiden edustajat ja tutkijat, joilla on vaadittava asiantuntemus ja joihin kuuluu sekä miehiä että naisia eri ikäryhmistä, niin että varmistetaan tutkimusalojen moninaisuus ja maantieteellisen alkuperän vaihtelu. Nämä henkilöt toimivat yksityishenkilöiden ominaisuudessa edustamatta minkään ulkopuolisen tahon etuja. Komissio nimittää tieteellisen neuvoston jäsenet sen jälkeen, kun heidät on valittu tieteellisen neuvoston kanssa sovitulla riippumattomalla ja avoimella menettelyllä, johon sisältyy tiedeyhteisön avoin kuuleminen sekä Euroopan parlamentille ja neuvostolle annettava selvitys.
                  
               
                     (4)
                  
                  
                     Jotta voidaan varmistaa onnistunut siirtyminen Horisontti Eurooppa -puiteohjelmaan, päätöksellä C(2013) 8915 perustetun ERC:n tieteellisen neuvoston toimikautta on jatkettu 16 päivänä joulukuuta 2020 annetulla komission päätöksellä C(2020) 9154 päätöksen (EU) 2021/764 voimaantulopäivään saakka.
                  
               
                     (5)
                  
                  
                     Horisontti Eurooppa -erityisohjelman oikea-aikaisen täytäntöönpanon varmistamiseksi päätöksellä C(2013) 8915 perustettu ERC:n tieteellinen neuvosto on jo vahvistanut alustavat kannat päätöksen (EU) 2021/764 9 artiklan mukaisesti toteutettaviin toimenpiteisiin. Tällä päätöksellä perustetun tieteellisen neuvoston olisi hyväksyttävä tai hylättävä nämä alustavat kannat.
                  
               
                     (6)
                  
                  
                     Olisi vahvistettava tieteellisen neuvoston toiminnan edellyttämät säännökset.
                  
               
                     (7)
                  
                  
                     Olisi annettava säännökset, joilla varmistetaan yhteistyö tieteellisen neuvoston ja erityisen täytäntöönpanorakenteen välillä.
                  
               
                     (8)
                  
                  
                     Tieteellisellä neuvostolla olisi oltava oikeus tutustua työssään tarvitsemiinsa asiakirjoihin ja tietoihin Euroopan parlamentin ja neuvoston asetuksen (EU) 2018/1725 (4) mukaisesti.
                  
               
                     (9)
                  
                  
                     Päätöksessä (EU) 2021/764 säädetään tieteellisen neuvoston jäsenille heidän suorittamistaan tehtävistä maksettavista korvauksista. Tätä varten olisi vahvistettava säännöt.
                  
               
                     (10)
                  
                  
                     Päätös C(2013) 8915 olisi kumottava,
                  
               ON PÄÄTTÄNYT SEURAAVAA:
         
            1 artikla
            Euroopan tutkimusneuvoston perustaminen
            Perustetaan Euroopan tutkimusneuvosto, jäljempänä ”ERC”, 12 päivän toukokuuta 2021 ja 31 päivän joulukuuta 2027 väliseksi ajaksi.
         
         
            2 artikla
            Tieteellisen neuvoston jäsenet
            
               1.   Tieteellinen neuvosto muodostuu ERC:n puheenjohtajasta, jäljempänä ”ERC:n puheenjohtaja”, ja 21 muusta jäsenestä. Tieteellisen neuvoston muiksi jäseniksi nimitetään liitteessä I luetellut 21 henkilöä siinä määritetyksi toimikaudeksi.
            
            
               2.   Jäsenten on hoidettava tehtäviään riippumattomasti ilman ulkopuolelta tulevaa vaikutusta. Heidän on välittömästi ilmoitettava komissiolle mahdollisista eturistiriidoista, jotka voivat vaarantaa heidän puolueettomuutensa.
            
            
               3.   Jäsenten toimikausi on enintään neljä vuotta, ja se voidaan uusia kerran. Jäsen voidaan nimittää toimikauden enimmäiskestoa lyhyemmäksi ajaksi, jotta mahdollistetaan jäsenten vaiheittainen rotaatio.
            
            
               4.   Perustelluissa tapauksissa komissio voi omasta aloitteestaan päättää jäsenen toimikauden tieteellisen neuvoston puolueettomuuden tai jatkuvuuden ylläpitämiseksi.
            
            
               5.   Jos jäsen eroaa tai komissio päättää jäsenen toimikauden, nimitetään uusi jäsen. Jos ERC:n puheenjohtaja eroaa tai komissio päättää hänen toimikautensa, komissio voi nimittää jonkin tieteellisen neuvoston jäsenen tai ERC:n entisen puheenjohtajan ERC:n väliaikaiseksi puheenjohtajaksi ERC:n uuden puheenjohtajan nimittämiseen tarvittavaksi määräajaksi.
            
         
         
            3 artikla
            Tieteellisen neuvoston toiminta
            
               1.   Tieteellinen neuvosto vahvistaa työjärjestyksensä sekä menettelysäännöt, jotka koskevat luottamuksellisuutta, eturistiriitoja ja henkilötietojen käsittelyä asetuksen (EU) 2018/1725 mukaisesti.
            
            
               2.   Tieteellinen neuvosto kokoontuu täysistuntoon niin usein kuin sen työ edellyttää. Täysistunnon pöytäkirjan tiivistelmä on julkaistava ERC:n verkkosivustolla.
            
            
               3.   Puheenjohtaja voi päättää järjestää kokouksia suljetuin ovin tieteellisen neuvoston työjärjestyksen mukaisesti.
            
            
               4.   Tieteellinen neuvosto voi perustaa jäsenistään pysyviä komiteoita, työryhmiä ja muita rakenteita käsittelemään tieteellisen neuvoston erityistehtäviä.
            
            
               5.   Tällä päätöksellä perustetun tieteellisen neuvoston on hyväksyttävä tai hylättävä päätöksellä C(2013) 8915 perustetun tieteellisen neuvoston alustavat kannat päätöksen (EU) 2021/764 9 artiklan mukaisesti hyväksyttäviin toimenpiteisiin.
            
         
         
            4 artikla
            Euroopan tutkimusneuvoston sisäinen yhteistyö
            Tieteellisen neuvoston ja erityisen täytäntöönpanorakenteen on varmistettava johdonmukaisuus kaikkien ERC:n toimien strategisten ja toiminnallisten näkökohtien välillä. ERC:n puheenjohtaja, tieteellisen neuvoston varapuheenjohtajat ja erityisen täytäntöönpanorakenteen johtaja pitävät säännöllisiä koordinointikokouksia tehokkaan yhteistyön varmistamiseksi.
         
         
            5 artikla
            Asiakirjojen ja tietojen toimittaminen
            
               1.   Komissio ja erityinen täytäntöönpanorakenne antavat asetuksen (EU) 2018/1725 mukaisesti tieteelliselle neuvostolle asiakirjoja, tietoja ja apua, jotka ovat tarpeen sen tehtäviä varten, jotta se voi työskennellä itsenäisesti ja riippumattomasti.
            
            
               2.   Jos asiakirjoja ja tietoja tai mahdollisuutta tutustua henkilötietoihin ei voida antaa henkilötietojen suojaan, luottamuksellisuuteen, turvallisuuteen tai yleiseen etuun liittyvistä syistä, komission tai erityisen täytäntöönpanorakenteen on annettava tieteelliselle neuvostolle kirjallinen selvitys näistä syistä sekä kaikki sellaiset tiedot kyseessä olevasta aiheesta, joiden luovuttamisen ne katsovat olevan säännösten rajoissa mahdollista.
            
         
         
            6 artikla
            Tieteellisen neuvoston muille jäsenille kuin ERC:n puheenjohtajalle maksettava korvaus
            Säännöt, jotka koskevat tieteellisen neuvoston muiden jäsenten kuin ERC:n puheenjohtajan tehtävistä maksettavia palkkioita sekä matka- ja oleskelukulujen korvaamista, esitetään liitteessä II.
            Kumotaan päätös C(2013) 8915.
         
         
            Tehty Brysselissä 12 päivänä toukokuuta 2021.
            
               
                  Komission puolesta
               
               Mariya GABRIEL
               
                  Komission jäsen
               
            
         
         
            (1)  Neuvoston päätös 2013/743/EU, annettu 3 päivänä joulukuuta 2013, tutkimuksen ja innovoinnin puiteohjelman ”Horisontti 2020” (2014–2020) täytäntöönpanoa koskevasta erityisohjelmasta ja päätösten 2006/971/EY, 2006/972/EY, 2006/973/EY, 2006/974/EY ja 2006/975/EY kumoamisesta (EUVL L 347, 20.12.2013, s. 965).
         
            (2)  C(2013) 8915 (EUVL C 373, 20.12.2013, s. 23).
         
            (3)  Neuvoston asetus (EY) N:o 58/2003, annettu 19 päivänä joulukuuta 2002, tiettyjä yhteisön ohjelmien hallinnointitehtäviä hoitavien toimeenpanovirastojen asemasta (EYVL L 11, 16.1.2003, s. 1).
         
            (4)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
      
      
         
            LIITE I
            ERC:n tieteellisen neuvoston jäsenet 12. toukokuuta 2021 alkaen
            
                        Nimi ja laitos
                     
                     
                        Toimikauden päättymispäivä
                     
                  
                        Geneviève ALMOUZNI, CNRS/Institut Curie Research Centre, Pariisi
                     
                     
                        30. kesäkuuta 2023
                     
                  
                        Manuel ARELLANO, Center for Monetary and Financial Studies, Madrid
                     
                     
                        31. joulukuuta 2022
                     
                  
                        Paola BOVOLENTA, Universidad Autónoma de Madrid
                     
                     
                        31. joulukuuta 2022
                     
                  
                        Margaret BUCKINGHAM, Pasteur Institute, Pariisi
                     
                     
                        31. joulukuuta 2021
                     
                  
                        Eveline CRONE, Leiden University
                     
                     
                        31. joulukuuta 2023
                     
                  
                        Ben FERINGA, University of Groningen
                     
                     
                        31. joulukuuta 2022
                     
                  
                        Mercedes GARCÍA-ARENAL, Centro de Ciencias Humanas y Sociales, Madrid
                     
                     
                        30. kesäkuuta 2023
                     
                  
                        Gerd GIGERENZER, Max-Planck-Institut für Bildungsforschung, Berliini
                     
                     
                        31. joulukuuta 2023
                     
                  
                        Liselotte HOJGAARD, University of Copenhagen
                     
                     
                        31. joulukuuta 2024
                     
                  
                        Dirk INZÉ, University of Ghent
                     
                     
                        31. joulukuuta 2024
                     
                  
                        Andrzej JAJSZCZYK, AGH University of Science and Technology, Krakova
                     
                     
                        31. joulukuuta 2022
                     
                  
                        Eystein JANSEN, University of Bergen
                     
                     
                        30. kesäkuuta 2023
                     
                  
                        Michael KRAMER, Max Planck Institute for Radio Astronomy, Bonn
                     
                     
                        31. joulukuuta 2021
                     
                  
                        Rodrigo MARTINS, European Academy of Science
                     
                     
                        31. joulukuuta 2024
                     
                  
                        Kurt MEHLHORN, Max-Planck Institute for Informatics, Saarbrücken
                     
                     
                        31. joulukuuta 2022
                     
                  
                        Nicola SPALDIN, ETH Zurich
                     
                     
                        31. joulukuuta 2024
                     
                  
                        Jesper QUALMANN SVEJSTRUP, the Francis Crick Institute, Lontoo
                     
                     
                        31. joulukuuta 2022
                     
                  
                        Barbara ROMANOWICZ, Berkeley Seismological Laboratory
                     
                     
                        31. joulukuuta 2021
                     
                  
                        Nektarios TAVERNARAKIS, Institute of Molecular Biology and Biotechnology, Foundation for Research and Technology – Kreikka
                     
                     
                        31. joulukuuta 2022
                     
                  
                        Milena ŽIC FUCHS, University of Zagreb
                     
                     
                        31. joulukuuta 2023
                     
                  
                        Alice VALKÁROVÁ, Czech Science Foundation
                     
                     
                        31. joulukuuta 2024
                     
                  
      
      
         
            LIITE II
            Tieteellisen neuvoston muille jäsenille kuin ERC:n puheenjohtajalle maksettavaa korvausta koskevat säännöt (6 artikla)
            
               1.   
               
                  Erityinen täytäntöönpanorakenne maksaa tieteellisen neuvoston muiden jäsenten kuin ERC:n puheenjohtajan palkkiot ja heidän tehtäviensä suorittamiseen liittyvät matka- ja oleskelukustannukset sopimuksen mukaisesti, joka sisältää 2–7 kohdassa esitetyt ehdot.
               
            
            
               2.   
               
                  Tieteellisen neuvoston varapuheenjohtajien palkkio osallistumisesta täysistuntoon on 3 500 euroa koko täysistunnosta ja 1 750 euroa täysistunnon osasta.
               
            
            
               3.   
               
                  Edellä 1 kohdassa tarkoitettujen muiden jäsenten palkkio osallistumisesta täysistuntoon on 2 000 euroa koko täysistunnosta ja 1 000 euroa täysistunnon osasta.
               
            
            
               4.   
               
                  Tieteellisen neuvoston jäsenten ja varapuheenjohtajien, jotka toimivat vastuutehtävässä eli alakohtaisena koordinaattorina, pysyvän komitean puheenjohtajana, ohjauskomitean jäsenenä tai työryhmän puheenjohtajana, lisäpalkkio kustakin tehtävästä on 2 250 euroa vuodessa (suhteutettuna tehtävän kestoon, jos kesto on alle vuoden). Tieteellisen neuvoston jäsenillä ja varapuheenjohtajalla voi olla useampi kuin yksi tällainen tehtävä, ja heille maksetaan asianmukainen korvaus.
               
            
            
               5.   
               
                  Palkkioiden maksun hyväksyy erityisen täytäntöönpanorakenteen johtaja tai hänen sijaisensa ERC:n puheenjohtajan ja erityisen täytäntöönpanorakenteen johtajan tai heidän sijaistensa varmentaman läsnäololuettelon pohjalta. Läsnäololuettelossa ilmoitetaan, onko kukin jäsen osallistunut koko täysistuntoon vai sen osaan.
               
            
            
               6.   
               
                  Lisäpalkkioiden maksun hyväksyy erityisen täytäntöönpanorakenteen johtaja tai hänen sijaisensa sen perusteella, että ERC:n puheenjohtaja on varmentanut jäsenen nimittämisen kuhunkin tehtävään.
               
            
            
               7.   
               
                  Muiden kokousten kuin täysistuntojen osalta erityinen täytäntöönpanorakenne korvaa tarvittaessa tieteellisen neuvoston jäsenille heidän tehtäviensä hoitamisesta aiheutuvat matka- ja oleskelukulut heidän sopimuksensa ja ulkopuolisille asiantuntijoille maksettavia korvauksia koskevien komission sääntöjen mukaisesti (1).
               
            
            
               8.   
               
                  Palkkiot ja matka- ja oleskelukulut maksetaan päätöksellä (EU) 2021/764 perustetun erityisohjelman toimintamäärärahoista.
               
            
            
               (1)  Komission päätös C(2021) 3402.